b"\n_START_ARTICLE_\nOlga K\xc3\xb3rbut\n_START_SECTION_\nBiografia\n_START_PARAGRAPH_\nVa n\xc3\xa9ixer el 16 de maig de 1955 a la ciutat d'Hrodna, poblaci\xc3\xb3 situada en aquells moments a la Rep\xc3\xbablica Socialista Sovi\xc3\xa8tica de Bielor\xc3\xbassia (Uni\xc3\xb3 Sovi\xc3\xa8tica) i que avui dia forma part de la Uni\xc3\xb3 Sovi\xc3\xa8tica._NEWLINE_Estigu\xc3\xa9 casada amb el m\xc3\xbasic Leonid Bortkevich, membre del grup de folk Pesniary, amb el qual emigr\xc3\xa0 als Estats Units el 1990. Es divorci\xc3\xa0 de Bortkevich l'any 2000.\n_START_SECTION_\nCarrera esportiva\n_START_PARAGRAPH_\nVa participar, als 17 anys, en els Jocs Ol\xc3\xadmpics d'estiu de 1972 realitzats a Munic (Alemanya Occidental), on va aconseguir guanyar la medalla d'or en la prova per equips i, sorprenentment, en les d'exercici de terra i barra d'equilibris, quedant en la primera per davant de la gran favorita Liudmila Tur\xc3\xadxtxeva. En aquests mateixos Jocs aconsegu\xc3\xad guanyar la medalla de plata en la prova de barres asim\xc3\xa8triques, i finalitz\xc3\xa0 cinquena en la prova de salt sobre cavall i setena en la prova individual, amb les quals guany\xc3\xa0 sengles diplomes ol\xc3\xadmpics._NEWLINE_Particip\xc3\xa0 en els Jocs Ol\xc3\xadmpics d'estiu de 1976 realitzats a Mont-real (Canad\xc3\xa0), on aconsegu\xc3\xad una nova medalla d'or en la prova femenina per equips, si b\xc3\xa9 sucumb\xc3\xad davant l'ascens de la seva compatriota Nel\xc2\xb7li Kim i la romanesa Nadia Com\xc4\x83neci, aconseguint \xc3\xbanicament revalidar la seva medalla de plata en la barra d'equilibris. En la prova individual finalitz\xc3\xa0 cinquena, la mateixa posici\xc3\xb3 que en la prova de barres asim\xc3\xa8triques, com a resultats m\xc3\xa9s destacats._NEWLINE_El 1977 es retir\xc3\xa0 de la competici\xc3\xb3 activa. Al llarg de la seva carrera esportiva guany\xc3\xa0 sis medalles en el Campionat del M\xc3\xb3n de gimn\xc3\xa0stica art\xc3\xadstica, dues d'elles d'or, i una en el Campionat d'Europa."